OpenLLM-France/wikimedia huggingface dataset:
# Briggs (cràter)

Briggs és un cràter d'impacte de la Lluna que es troba a la part occidental de l'Oceanus Procellarum, a l'est de la gran plana emmurallada del cràter Struve, al nord-est de la plana del cràter Eddington, i a nord-nord-oest del cràter Seleucus. La posició aïllada d'aquest cràter en la mar lunar, a prop de l'extrem nord-oest de la Lluna, fa que sigui relativament fàcil localitzar-lo per a un observador des de la Terra.
El cràter deu el seu nom al matemàtic britànic Henry Briggs.
* Localització de Briggs (superior dreta de la imatge)
* Cràters satèl·lit
* Briggs al pas del terminador
La vora exterior de Briggs no és especialment circular, presentant sortints cap a l'exterior en els seus costats nord-nord-est i sud. En el punt mig del fons del cràter apareix una cresta central, que s'estén cap al nord.

## Cràters satèl·lit

Per convenció aquests elements són identificats en els mapes lunars posant la lletra en el costat del punt central del cràter que està més proper a Briggs.
| Briggs | Coordenades | Diàmetre |
| A | 27° 06′ N, 73° 42′ O﻿ / ﻿27.1°N,73.7°O﻿ / 27.1; -73.7﻿ (Briggs A) | 23 km |
| B | 28° 06′ N, 70° 54′ O﻿ / ﻿28.1°N,70.9°O﻿ / 28.1; -70.9﻿ (Briggs B) | 25 km |
| C | 25° 00′ N, 66° 54′ O﻿ / ﻿25.0°N,66.9°O﻿ / 25.0; -66.9﻿ (Briggs C) | 6 km |

## Referències

* (WGPSN), IAU Working Group for Planetary System Nomenclature. «Gazetteer of Planetary Nomenclature. 1:1 Million-Scale Maps of the Moon» (en anglès). UAI / USGS, 13-02-2013. [Consulta: 6 abril 2016].
* Andersson, L. E.; Whitaker, E. A.,. NASA Catalogue of Lunar Nomenclature (en anglès). NASA RP-1097, 1982.
* Blue, Jennifer. «Gazetteer of Planetary Nomenclature» (en anglès). USGS, 25-07-2007. [Consulta: 2 gener 2012].
* Bussey, B.; Spudis, P.. The Clementine Atlas of the Moon (en anglès). Nueva York: Cambridge University Press, 2004. ISBN 0-521-81528-2.
* Cocks, Elijah E.; Cocks, Josiah C.. Who's Who on the Moon: A Biographical Dictionary of Lunar Nomenclature (en anglès). Tudor Publishers, 1995. ISBN 0-936389-27-3.
* McDowell, Jonathan. «Lunar Nomenclature» (en anglès). Jonathan's Space Report, 15-07-2007. [Consulta: 2 gener 2012].
* Menzel, D. H.; Minnaert, M.; Levin, B.; Dollfus, A.; Bell, B. «Report on Lunar Nomenclature by The Working Group of Commission 17 of the IAU» (en anglès). Space Science Reviews, 12, 1971, pàg. 136.
* Moore, Patrick. On the Moon (en anglès). Sterling Publishing Co, 2001. ISBN 0-304-35469-4.
* Price, Fred W. The Moon Observer's Handbook (en anglès). Cambridge University Press, 1988. ISBN 0521335000.
* Rükl, Antonín. Atlas of the Moon (en anglès). Kalmbach Books, 1990. ISBN 0-913135-17-8.
* Webb, Rev. T. W.. Celestial Objects for Common Telescopes, 6ª edición revisada (en anglès). Dover, 1962. ISBN 0-486-20917-2.
* Whitaker, Ewen A. Mapping and Naming the Moon (en anglès). Cambridge University Press, 2003. 978-0-521-54414-6.
* Wlasuk, Peter T. Observing the Moon (en anglès). Springer, 2000. ISBN 1-85233-193-3.

## Vegeu també

* Llista de cràters lunars
* Selenografia
# Cravant (Yonne)

Cravant és un municipi francès situat al departament del Yonne, a la regió de Borgonya - Franc Comtat. El 2018 tenia 816 habitants. El 2017 es fusionà amb Accolay per formar el nou municipi de Deux Rivières.

## Referències

* ↑ «Recueil des actes administratifs de l'Yonne» (en francès).
# Sis dies de Magúncia

Els Sis dies de Magúncia era una cursa de ciclisme en pista, de la modalitat de sis dies, però que es disputà en vuit dies a la vila de Magúncia (Alemanya). Només es van disputar una edició.

## Palmarès

| Any | Primers | Segons | Tercers |
| 1911 | Hans Ludwig Jean Rosellen | Paul Echterhof Emil Zech | Jacob Esser August Kraft |

## Referències

* ↑ «L'Auto-vélo», 22-11-1911. [Consulta: 13 octubre 2022].
* ↑ «L'Auto», 29-11-1911.
* ↑ «6 jours de Mainz / Mayence (Allemagne)». [Consulta: 19 desembre 2022].
# Constel·lació Esportiva

El Constel·lació Esportiva va ser un club andorrà de futbol de la ciutat d'Andorra la Vella. El club començà a la lliga andorrana l'any 1998 i fou el gran dominador de les competicions del país el 2000, guanyant el FC Encamp per 6-0 en el campionat. Això va permetre el club participar l'edició de la Copa de la UEFA de la temporada 2000-01. En aquesta competició, el club s'enfrontà al Rayo Vallecano, que el derrotà per 0-16 en l'agregat.
Aquell estiu, la Federació Andorrana de Futbol acusà el club d'intentar comprar jugadors d'altres equips irregularment, i de no voler repartir els guanys de la Copa de la UEFA amb la lliga de futbol. El club va ser expulsat de la primera divisió (l'únic cas en la lliga andorrana) durant set anys, que provocà la desaparició del club.

## Palmarès

* 1 Lliga andorrana de futbol: 2000
* 1 Copa Constitució: 2000

## Referències

* ↑ Soccer Times Arxivat 2016-03-03 a Wayback Machine., "Dreams meet reality in UEFA Cup"
* ↑ «Constel·lació Esportiva, una vida fugaz que dejó un recuerdo eterno». deprimeraandorra.wixsite.com, 13-04-2020. [Consulta: 16 setembre 2016].
* ↑ Andorra 2000 RSSSF
* ↑ «Andorra - List of Champions». rsssf.com. [Consulta: 9 abril 2017].
* ↑ «Andorra - List of Cup Finals». rsssf.com. [Consulta: 16 setembre 2016].
# Purity Wako

Purity Kategaya Wako (Ibanda) és una coach, nutricionista i activista ugandesa.

## Biografia

Wako va néixer a Ibanda i va estudiar a la Makerere University Business School (MUBS). Actualment viu a la capital del país, Kampala. A través del seu activisme, Wako promou l'empoderament de les dones ugandeses i defensa que totes les dones tinguin drets legals en el matrimoni.
Com a senga (consellera tradicional sobre sexe per les dones joves), Wako aconsella les noves dones sobre com complaure els seus marits, però amplia el paper, amb l'objectiu que les dones ugandeses tinguin els mateixos drets que els homes en el matrimoni. Wako va fundar la seva pròpia empresa, KweraBITS, l'any 2013.
L'any 2019 va ser inclosa entre les 100 Dones de la BBC, una llista anual que agrupa les 100 dones més inspiradores i influents segons el mitjà de comunicació britànic.

## Referències

* ↑ Authentic Chat With Praise Atwine. «Purity Wako Kategaya CEO Kwerabits is a renown health coach and a speaker on health and women empowerment.».
* ↑ «Purity Wako».
* ↑ BBC News Africa [@bbcafrica]. «Purity Wako is a life coach from Uganda. She aims to help Ugandan women feel empowered in their relationships and is calling for all women to have legal rights in marriage. Here's her vision of a future led by women: pic.twitter.com/l1mQyQZYRT», 16-10-2019.
* ↑ «BBC Names Dhammananda Bhikkhuni, Thailand's First Female Monk, among 100 Influential Women of 2019 | Buddhistdoor». www.buddhistdoor.net. [Consulta: 9 març 2020].
* ↑ Muyinda, H.; Nakuya, J.; Pool, R.; Whitworth, J. «Harnessing the senga institution of adolescent sex education for the control of HIV and STDs in rural Uganda». AIDS Care, 15, 2, 01-04-2003, pàg. 159–167. DOI: 10.1080/0954012031000068308. ISSN: 0954-0121. PMID: 12856337.
* ↑ «Purity Wako life coach Uganda aims Ugandan women feel empowered relationships calling women legal rights marriage vision future led women». Scoopnest.
* ↑ «BBC 100 Women 2019». Africa Global Radio, 03-12-2019.
* ↑ pijamasurf. «Estas son las 100 mujeres más influyentes del mundo, según la BBC» (en castellà). PIJAMASURF.COM. [Consulta: 9 març 2020].

## Enllaços externs

* Pàgina web oficial de KweraBITS. Arxivat 2020-08-12 a Wayback Machine.
# Parlar per parlar

Parlar per parlar va ser un program de ràdio de Ràdio Barcelona centrat en la participació dels oients a través del telèfon. Actualment s'emet la versió en castellà, anomenada Hablar por hablar, a les matinades de la Cadena SER.
El programa va ser creat per la periodista Gemma Nierga a Ràdio Barcelona l'any 1990, qui el va conduir durant tota la primera etapa en català, com també a l'edició en castellà entre 1994 i 1997. El maig de 2008 el programa va tornar a emetre's en català de nou a través de les emissores SER Catalunya. La presentadora va ser Raquel Aturia, qui el va dirigir fins al seu darrer programa, el juny de 2014. El programa s'emetia a la mateixa hora que la versió en castellà, així que els oients podien escollir entre sentir la versió catalana a la FM o la castellana a través de l'ona mitjana i el DAB.

## Referències

* 1 2 La xarxa. «La Cadena SER a Catalunya recupera 'Parlar per parlar' en català». Xarxa Audiovisual Local, 26 maig de 2008. [Consulta: 2 juliol de 2015].
* ↑ La Vanguardia. «El espacio de Gemma Nierga en la SER, "Parlar per parlar", se emitirá para toda España» (en (castellà)). Grupo Godó, 1 setembre de 1994. [Consulta: 2 juliol de 2015].
* ↑ Parlar per parlar - Cadena SER (Facebook). «Benvolguts/des», 20 octubre de 2014. [Consulta: 2 juliol de 2015].
# Recquignies

Recquignies és un municipi francès, situat a la regió dels Alts de França, al departament del Nord. L'any 2006 tenia 2.372 habitants.

## Demografia

Evolució demogràfica :
| 1962 | 1968 | 1975 | 1982 | 1990 | 1999 |
| 2.352 | 2.428 | 2.382 | 2.577 | 2.521 | 2.490 |
| Des de 1962: població sense dobles comptes ||||||

## Administració

Llista d'alcaldes :
| Període | Identitat |
| 1945-1968 | Othon Brichot |
| 1968-1974 | Paul Hauqier |
| 1974-1983 | Jean-Claude Fontenelle |
| 1983-1995 | Vincent Battist |
| 1995- | Ghislain Rosier |
# CREFF de Girona

El CREFF de Girona (Centros Reunidos de Educación Física Femenina) va ser un club de basquetbol femení de Girona, fundat la temporada 1963-64. Format majoritàriament per estudiants de magisteri, va participar en diversos campionats provincials amb el nom d'Escuela Magisterio de Gerona. Sota el patrocini de la Secció Femenina i presidit per Maria Cobarsi, la temporada 1966-67 va passar a denominar-se CREFF de Gerona. Entre d'altres èxits, va destacar l'ascens a la primera divisió espanyola la temporada següent, convertint-se en el primer equip gironí que disputava la màxima competició femenina, i el quart lloc aconseguit a la Lliga la temporada 1972-73. Entrenades les últimes temporades per Àngel Brea, van destacar les jugadores Dolors i Maria Carme Iglesias i les germanes Vilagran, que foren internacionals amb la selecció espanyola de bàsquet. El club va retirar-se de la competició al final de la temporada 1975-76.
El club vestia samarreta groga i pantaló negre.

## Referències

* ↑ «CREFF de Girona». Enciclopèdia de l'esport català. Barcelona: Grup Enciclopèdia Catalana.
* ↑ Arcas, Alfons. «"Sempre érem les últimes a tenir el pavelló"». Diari de Girona, 20-10-2009. [Consulta: 12 gener 2020].
* 1 2 Romero, Toni. «L'Uni, 18 anys després - 18 maig 2009». El Punt Avui, 18-05-2009. [Consulta: 12 gener 2020].
* ↑ «Creff Girona». Exposició “1923-2023. Cent anys de la Federació Catalana de Basquetbol" Espai Santa Caterina (Girona). [Consulta: 28 maig 2023].
# Serpentari del Congo

El serpentari del Congo (Dryotriorchis spectabilis) és un ocell rapinyaire de la família dels accipítrids (Accipitridae). És l'única espècie del gènere Dryotriorchis Shelley, 1874. Habita zones de selva humida d'Àfrica central i Occidental, des de Sierra Leone, fins al nord-est de la República Democràtica del Congo i el nord-oest d'Angola. El seu estat de conservació es considera de risc mínim.
Rapinyaire de grandària mitjana, amb cua llarga i ales arrodonides. Color general fosc per sobre, amb el capell i el clatell gairebé negres i amples bandes del mateix color a la cua i les ales. Blanc o molt clar per sota, amb taques fosques. Potes grogues. Els joves són molt més clars que els adults.

## Referències

* ↑ «Serpentari del Congo». Cercaterm. TERMCAT, Centre de Terminologia. Rev. 11 desembre 2022 (català)
* ↑ «Hoatzin, New World vultures, Secretarybird, raptors» (en anglès). IOC World Bird List Version 12.2. International Ornithologists' Union, 01-07-2022. [Consulta: 30 novembre 2022].
* ↑ del Hoyo, Josep. All the birds of the world (en anglès). Barcelona: Lynx editions, 2020, p. 270. ISBN 978-84-16728-37-4.
* ↑ BirdLife International. «Congo Serpent-eagle. Dryotriorchis spectabilis» (en anglès). Llista Vermella d'Espècies Amenaçades de la UICN. Unió Internacional per a la Conservació de la Natura, 2016. [Consulta: 7 novembre 2022].
* ↑ Félix Rodríguez de la Fuente. Enciclopèdia Salvat de la Fauna, 1970. Volum 3. Pàg. 259
# Kaja Juvan

Kaja Juvan (Ljubljana, 25 de novembre de 2000) és una tennista eslovena que es va convertir en professional el 17 d'octubre de 2016. Va guanyar el seu primer títol de dobles WTA Tour al Winners Open de 2021 a Cluj-Napoca, jugant amb Natela Dzalamidze.
El 5 d'abril de 2023, Juvan va anunciar que s'estava prenent un descans de la seva carrera esportiva per motius personals. Va renunciar a dos mesos de gira després de la mort del seu pare Robert a causa del càncer. Més endavant, com a número 241 del món, es va classificar per tercera vegada consecutiva pel quadre principal del torneig de Wimbledon de 2023.

## Referències

* ↑ Media, Wirtualna Polska. «Rodzinny dramat przyjaciółki Igi Świątek. Postanowiła zawiesić karierę» (en polonès). sportowefakty.wp.pl, 05-04-2023. [Consulta: 5 abril 2023].
* ↑ https://www.wtatennis.com/news/3561768/mirra-andreeva-kenin-wickmayer-qualify-for-wimbledon-main-draw
# Consonant emfàtica

Una consonant emfàtica és un tipus de consonants pròpia de les llengües semítiques. Dotades d'una articulació particular anomenada "èmfasi", aquesta èmfasi es pot manifestar per velarització o faringealització, com en àrab, o per glotalització (realitzant una consonant ejectiva) com a l'amhàric. En hebreu i arameu moderns que històricament han tingut aquestes propietats, l'èmfasi ja ha desaparegut de la pronunciació.
Les consonants emfàtiques tenen propietats específiques:
* influeixen sobre el segell de les vocals properes (en àrab particularment, de diverses maneres segons els dialectes)
* en hebreu i en arameu, les consonants emfàtiques no estan sotmeses a la fricatització que afecta les consonants oclusives.
Els cinc fonemes "emfàtics" reconstruïts del protosemític són:
| Descripció del fonema protosemític | AFI | Trans. | Hebreu | Arameu | Àrab |
| Ejectiva alveolar | [tʼ] | ṭ | Tet | Tet | Ṭāʼ |
| Fricativa ejectiva dental | [θʼ] | ṱ | Sade | Tet | Ẓā |
| Fricativa alveolar o africada | [(t)sʼ] | ṣ | Tsadi | Ṣade | Ṣad |
| Fricativa Lateral o africada | [(t)ɬʼ] | ṣ́ | Tsade | Ayin | Ḍād |
| Ejectiva velar | [kʼ] | ḳ | Qof | Qof | Qāf |
Generalment les consonants emfàtiques es transcriuen amb un punt subscrit sota la consonant emfàtica, per exemple en àrab:
* ﺪ dal (no emfàtic)
* ﺾ ḍad (emfàtic - o tafkhim تفخيم).
Trobem consonants similars en altres llengües afroasiàtiques, per exemple en amazic.

## Referències

* ↑ Greenblatt, Jared. The Jewish Neo-Aramaic Dialect of Amədya (en anglès). BRILL, 2010, p. 35. ISBN 9004192301.
Alfabet fonètic internacional :
Vocals :
Anterior
Quasi- anterior
Central
Quasi- posterior
Posterior
Tancada
•iy
•ɨʉ
•ɯu
•ɪʏ
•ɪ̈ʊ̈
ʊ
•eø
•ɘɵ
•ɤo
•e̞ø̞
•əɵ̞
•ɤ̞o̞
•ɛœ
•ɜɞ
•ʌɔ
•æ
ɐ
•aɶ
•äɒ̈
•ɑɒ
Quasitancada
Semitancada
Mitjana
Semioberta
Quasioberta
Oberta :
Consonants :
Les taules contenen símbols fonètics que potser no es mostrin correctament en alguns navegadors. :
# Partit Socialista Democràtic

Partit Socialista Democràtic (anglès Democratic Socialist Party) fou un partit polític irlandès d'ideologia socialdemòcrata fundat el 1972 pel diputat laborista Jim Kemmy, quan abandonà el Partit Laborista el 1972. Es considerava de l'ala esquerra del partit i s'oposava a la influència de l'església catòlica en la legislació de la contracepció, l'avortament i el divorci, i a les posicions nacionalistes en el conflicte d'Irlanda del Nord. A les eleccions només presentà dos candidatures (Dublín i Limerick Est), i només va obtenir l'escó de Jim Kemmy, encara que les seves postures antinacionalistes li van atraure molts militants de l'Organització Comunista Britànica i Irlandesa (BICO) i el 1982 se li va unir el Partit Socialista d'Irlanda. A les eleccions al Dáil Éireann de 1989 només va obtenir un escó i el 1990 es va tornar a unir al Partit Laborista. Els exmilitants de la BICO, però, refusaren i molts s'integraren en la nova Democratic Left el 1992.
# Recos

* No s'ha de confondre amb la pel·lícula catalana REC.
Rec o Recos (en llatí Rhoecus, en grec antic Ῥοῖκος) fill de Filees o Fileu de Samos, va ser un arquitecte i escultor del període més primerenc de la història de l'art grega.
Se'l considera el cap d'una família d'artistes de Samos. Rec hauria estat l'arquitecte del gran temple d'Hera a Samos que va acabar Teodor, i també l'autor del laberint de Lemnos, junt amb Teodor i Esmilis, segons diu Plini el Vell. Els seus successors familiars haurien descobert l'art de fer estàtues en bronze i ferro. Pausànias diu que va veure al temple d'Àrtemis a Efes una estàtua de bronze arcaica que es deia que representava a Nix, la nit, que se suposava que era obra de Rec.

## Notes

* ↑ Segons la forma del nom que proposen el Diccionari Grec-Català, p. 1329, i les obres de la Fundació Bernat Metge

## Referències

* ↑ Rhoecus a: William Smith (editor), A Dictionary of Greek and Roman Biography and Mythology. Vol. III Boston: Little, Brown & Comp., 1867, p. 653
Viccionari
# Xavier Tornafoch i Yuste

Xavier Tornafoch i Yuste (Gironella, Berguedà, 18 de febrer de 1965) és Doctor en Història, professor, educador i activista polític i social. De ben jove es trasllada a Vic on ha desenvolupat la seva carrera professional i com a escriptor.
És autor de diversos assajos de temàtica històrica, principalment de l'àmbit del Berguedà i d'Osona. Ha publicat treballs d'història política, història de l'educació i biografies en diverses publicacions d'àmbit internacional, nacional i local com History of Education and Children's Literature, Revista de Historia Actual, Historia Actual On Line, L'Avenç, Ausa, Dovella, L'Erol o El Vilatà. Es va doctorar a la Universitat Autònoma de Barcelona el 2003 amb una tesi dirigida pel doctor Jordi Figuerola: Política, eleccions i caciquisme a Vic (1900-1931). D'altra banda ha publicat també altres llibres de narrativa, entre ells alguna novel·la i d'altres que són un recull de contes per a públic adult.
En la vessant política ha militat a ICV del 1989 fins al 2019, essent membre del Consell Nacional d'aquesta formació durant nou anys (2004-2013), i ha estat regidor a l'Ajuntament de Vic des del 2003 al 2015. Entre el 2004 i el 2007 va formar part del Consell Comarcal d'Osona, on s'encarregà de l'àrea de serveis socials i formació continuada. El 2003, el 2007 i el 2011, Xavier Tornafoch va ser el cap de llista de la candidatura d'ICV-EUiA a les eleccions municipals a l'Ajuntament de Vic.

## Obres
### Ficció

* Lletres d'exili: dietari d'un cavaller càtar. Lleida: Pagès, 1998.
* L'Olor de les acàcies. Lleida. Pagès, 1999.
* Em dic Vargas i altres històries. Vic: Emboscall, 2001.
* Càndida. [versió on line, recuperable des de joescric.com]. 2005.
* Promesa de llibertat. Lleida: Pagès, 2013.
* Arquitectura de veus. Vic: Emboscall, 2014.
* Oristà. Barcelona-Tordera: Emboscall, 2015
* Les llàgrimes de Paul Klee, [versió Kindle]. 2016.
* Relats des del món d'avui. Barcelona-Tordera: Emboscall, 2016.

### Assaig i investigació

* Premsa comarcal i república: Catalunya, 1931-1936. Gironella : Associació Cultural El Vilatà del Berguedà, 1995
* El Catalanisme republicà a la ciutat de Vic (1930-1936). Barcelona : Abadia de Montserrat, 1998
* Francesc Maria Masferrer: política i ciutadania (1889-1954). Barcelona : Abadia de Montserrat, 2000
* Catalanisme, carlisme i republicanisme a Vic: 1899-1909: modernització política i lluites socials. Barcelona : Abadia de Montserrat, 2002
* Del caciquisme a la democràcia: política i eleccions a Vic 1900-1931). Vic: Eumo, 2007
* Història de la Guàrdia Urbana de Vic. Cent cinquanta anys de policia local. Vic: Ajuntament de Vic, 2017.
* El primer franquisme a Vic (1939-1949). Barcelona: Publicacions de l'Abadia de Montserrat, 2018.

### Testimonis

* Cròniques berguedanes: guia sentimental i personal d'una comarca interior. Gironella : Associació Cultural El Vilatà del Berguedà, 1997
* Política per a hipopòtams: dotze anys a l'Ajuntament de Vic (2003-2015). Maçanet de la Selva: Gregal, 2016

## Referències

* ↑ TIC, Tuatara Aplicacions «Xavier Tornafoch candidat d'ICV per l'alcaldia de Vic». Elter.net.
# Papir 124

El papir 124 (en la numeració Gregory-Aland) designat per 𝔓,$^{124}$ és una còpia del Nou Testament en grec. És un manuscrit en papir de la Segona carta als Corintis.

## Descripció

Fins als nostres dies només van sobreviure peces d'una fulla. Els textos supervivents de 2 Corintis són els versos 11:1-4; 6–9, es troben en un estat fragmentari. El manuscrit paleogràficament havia estat assignat al segle VI (INTF). El document està escrit en una columna per pàgina, 14 línies per pàgina.
El text grec d'aquest còdex probablement és del tipus de text alexandrí. Va ser publicat per J. David Thomas l'any 2008.

## Ubicació

Actualment, el manuscrit es troba a les sales de papirologia de la Biblioteca Sackler d'⁣Oxford amb el número de prestatge P. Oxy. 4845.

## Vegeu també

* Llista de papirs del Nou Testament
* Papirs d'Oxirrinc
* Manuscrit bíblic

## Referències

* 1 2 «Liste Handschriften». Institute for New Testament Textual Research. [Consulta: 15 agost 2011].

## Bibliografia addicional

* N. Gonis, D. Colomo, The Oxyrhynchus Papyri LXXII (Londres: 2008), pp. 3–6.

## Enllaços externs

* P. Oxi. LXXII 4845 de Papirologia a "POxy: Oxyrhynchus Online" d'Oxford.
* "Continuació de la llista de manuscrits" Institut per a la investigació textual del Nou Testament, Universitat de Münster. Recuperat el 9 d'abril de 2008
# Serrat del Negre

El Serrat del Negre és un serrat del municipi de Gavet de la Conca, que feia de límit entre els antics termes d'Aransís i de Sant Serni.
És la continuació cap al sud-est de la Serra del Magre, amb la qual forma un angle greu amb el punt d'unió al nord.

## Enllaços externs

* Institut Cartogràfic de Catalunya
# Kaja Kallas

Kaja Kallas (Tallinn, 18 de juny de 1977) és una advocada i política estoniana. Presidenta del Partit Reformista i antiga membre del Parlament Europeu pel grup Aliança dels Liberals i Demòcrates per Europa i del Parlament d'Estònia, és d'ençà del 26 de gener de 2021 primera ministra de l'estat bàltic.
Ha treballat d'advocada especialitzada en dret de la competència a nivell estonià i europeu. Es va graduar a la Universitat de Tartu l'any 1999 en dret. L'any 2007 va començar els seus estudis a l'Estonian Business School, on va obtenir un màster en gestió de negocis l'any 2010. És membre de l'Associació d'Advocats d'Estònia i ha treballat per als bufets Luiga Mody Hääl Borenius i Tark & Co.
L'any 2010 s'incorporà al Partit Reformista d'Estònia per a les eleccions de l'any 2011, on tingué 7,157 vots. Va obtenir un escó com a diputada i va ser portaveu del Comité d'Afers Econòmics des de l'any 2011 al 2014. Es presentà a les eleccions europees de 2014, on rebé 21,498 vots. En la seva etapa a Brussel·les participà en la Comissió de pressupostos i en la d'indústria, investigació i energia, i fou vicepresidenta de la delegació a la comissió parlamentària de l'Associació UE-Ucraïna. El 2015 presentà un informe sobre la iniciativa «Cap a un mercat digital únic».
El 13 de desembre de 2017, el president del seu partit, Hanno Pevkur, anuncià que no tornaria a optar a la presidència i va suggerir que fos Kallas la que ocupés el seu lloc. El 15 de desembre va acceptar la invitació a l'elecció. El 3 de març de 2019 sortí vencedora de les eleccions al parlament estonià emportant-se un 29% dels vots davant el 23% del Partit del Centre.
El febrer de 2023, Kallas va ser proposada com a possible candidata per substituir el secretari general de l'OTAN, Jens Stoltenberg, després de la seva esperada jubilació el mateix any.

## Referències

* 1 2 «8th parliamentary term | Kaja KALLAS» (en anglès). MEPs. European Parliament, 18-06-1977. [Consulta: 17 juny 2024].
* 1 2 «Biography | Kaja Kallase Blogi», 16-06-2016. Arxivat de l'original el 2016-06-16. [Consulta: 4 març 2019].
* ↑ «El centro-derecha gana las elecciones en Estonia» (en castellà). Euronews, 03-04-2019. [Consulta: 4 abril 2019].
* ↑ Dobush, Grace. «Digital Savvy Estonia Is Set to Get Its First Female Prime Minister» (en anglès). Fortune, 04-03-2019. [Consulta: 17 juny 2024].
* ↑ Vohra, Anchal. «The Race Is on to Be NATO’S Next Chief» (en anglès). [Consulta: 10 març 2023].